[Foto’s] Derduisende hektaar deur wegholbrande verwoesWegholbrande in die Oos-Kaap tussen Lady Grey en Barkly-Oos (September 2017). Foto: Facebook Minstens 20 plase, waarvan minstens sewe heeltemal vernietig is, het vandeesweek deurgeloop onder ŉ verwoestende wegholbrand tussen Lady Grey en Barkly-Oos in die Oos-Kaap. Dié brand het vermoedelik Sondag in die Lady Grey-gebied begin en vinnig oor Witteberg in die rigting van Barkly-Oos versprei. Teen Woensdag is meer as 40 000 ha weiding verwoes. Piet Steyn, hoofbrandbeskermingsbeampte van die distrik, het gesê die weerstoestande was uiters droog en winderig wat dit baie gunstig vir welholbrande gemaak het. “Alle grondeienaars was bewus van die hoë risiko vir veldbrande voor hierdie brand begin het. Die winterseisoen was veral droog en daar is geen vog in die veld oor nie.” Steyn het gesê ongeveer 40 boere, 160 plaaswerkers, drie spanne brandbestryders van Working on Fire, brandbestryders van die Joe Gqabi-munisipaliteit en beamptes van die Oos-Kaapse brandbeskermingsvereniging het almal gehelp om teen vlamme te baklei. “Die gebied is baie bergagtig wat dit moeilik gemaak het om die brand te bestry soos dit deur die vallei versprei het. Sterk winde het ook die vlamme aangeblaas en die paaie en strome het niks gedoen om die brand te stuit nie,” het Steyn gesê. Wegholbrande in die Oos-Kaap tussen Lady Grey en Barkly-Oos (September 2017). Foto: Facebook Hy het gesê ŉ vliegtuig is gebruik om die omvang van die brand te bepaal, terwyl ŉ helikopter mense by die berg opgevlieg het om brande daar te blus. Die helikopter kon egter net ŉ kort rukkie vlieg voordat die winde te erg geraak het. Steyn het gesê dit was nie moontlik om waterbomme te gebruik om die brand te blus nie, aangesien daar nie genoeg water beskikbaar was nie. Volgens Steyn is 24 plase deur die brand geraak, waarvan 12 plase geen weiding meer oor het nie. “Die verlies aan vee is ingrypend, maar die presiese getalle is nog nie bekend nie. Baie wild het ook doodgebrand. Dit is moeilik om te sê hoeveel, maar baie karkasse is opgemerk,” het hy gesê. Hy het gesê hoewel geen geboue deur die brand vernietig is nie, is die lewens van ongeveer 600 mense deur die brande geraak. “Gelukkig was daar geen sterftes nie, maar vier mense het beserings opgedoen.” Wegholbrande in die Oos-Kaap tussen Lady Grey en Barkly-Oos (September 2017). Foto: Facebook Die SAPD het Woensdag in ŉ verklaring gesê inwoners in die omgewing is steeds op hoë paraatheid aangesien sterk winde steeds in die gebied voorkom en daartoe kan lei dat die brande weer opvlam. Volgens die SAPD is minstens 26 000 ha weiding verwoes, 20 plase deur die brand geraak en sewe plase heeltemal verwoes. Die SAPD het gesê veeverliese word steeds bepaal. Steyn het Donderdagoggend aan Maroela Media bevestig dat nuwe brande steeds plek-plek opvlam en dat inwoners en brandbestryders steeds teen die brande veg.